**Ab-, abs-** ( < *ab*): indica separación

**Abs-terse**: non participar nunha decisión ou votación, por tanto, afastarse da toma da decisión.

**Abs-traer**: separar datos para reflexionar sobre os mesmos (e.g. *abstraer a idea esencial*). Tamén existe o verbo pronominal “abs-traerse”, que implica concentrarse no mundo interior e illarse do entorno que nos rodea.

**Ad-, a**- ( < *ad*): indica proximidade, contacto.

**Ad-xunto**: que vai unido a outra cousa (e.g. un documento adxunto vai unido ao email).

**Ad-xuntar**: unir algo a outra cousa (e.g. *adxuntar un documento*).

**Ad-verbio**: clase de palabra que mantén unha relación próxima con outras palabras, pois actúa como modificador das mesmas.

**Ad-xacente**: etimoloxicamente significa que xade ao lado. Aplícase a algo que está situado ao lado doutra cousa (e.g. *edificio adxacente*).

**A-portar**: chegar a un porto; entrar en contacto co porto. // Poñer algo (cartos, datos, ideas...) á disposición de alguén; por tanto, ese “algo” entra en contacto co seu receptor.

**Ambi-** (< *ambo*): dous

**Ambi-dextro**: aplícase a unha persoa que ten a capacidade de escribir con ámbalas dúas mans.

**Ante-, anti-** (< *ante*): “diante de”

**Ante-sala**: estancia que está situada antes dunha sala principal.

**Ante-poñer**: situar unha cousa diante ou antes doutra (e.g. antepoñer o pronome ao verbo).

**Ante-face**: pequena máscara que se pon diante dos ollos, cubrindo a contorna dos mesmos.

**Anti**- (orixe grega): oposición

**Anti-clerical**: aplícase a unha persoa contraria ao clero e ao que este representa.

**Bi-, bis-** (< *bis*): dobre, dous

**Bi-furcación**: lugar onde un camiño se divide en dous.

**Bí-ceps**: etimoloxicamente significa de dúas cabezas. O músculo do brazo recibe este nome porque ten dúas porcións: a cabeza longa e a cabeza curta.

**Bi-labial**: dise dunha consoante que pronunciamos poñendo en contacto os dous labios (e.g. -b, -p, -m).

**Bi-polar**: etimoloxicamente significa que ten dous polos (e.g. *campo magnético bipolar*). Existe un trastorno coñecido como “trastorno bipolar”. Quen o sofre ten comportamentos moi opostos e pasa de actitudes maníacas a outras depresivas.

**Circum-, circun-** (< *circum*): “ao redor de”

**Circun-valar**: poñer un valado ou un muro ao redor dun espazo (e.g. cidade, fortaleza...).

**Circun-navegar**: navegar ao redor dun lugar (e.g. dunha illa).

**Cicum-polar**: que está ao redor do polo.

**Cis-**: “da parte de aquí”

**Cis-andino**: que está no lado de aquí dos Andes.

**Cis-xénero**: dise da persoa que se identifica co seu xénero biolóxico (é o antónimo de “tranxénero”).

**Ci-sexual** (simplificación do s- do pref. e do lexema): dise da persoa que se identifica co seu xénero biolóxico (é sinónimo de “cisxénero” e antónimo de “tranxénero”).

**Co-, com-, con-** (< *cum*): indica unión, cooperación, compañía.

**Co-laborar**: traballar xunto a outras persoas para levar adiante un proxecto, unha obra...

**Con-fluír**: xuntarse ou unirse dous ríos ou dous camiños. Xuntarse moita xente nun mesmo espazo.

**Con-vivir**: vivir con outras persoas.

**Con-formar**: dar forma, modelar. Desde o punto de vista etimolóxico, poderíase dicir que se vai dando forma a algo unido ideas.

**Contra-** (< *contra*): indica oposición.

**Contra-natural**: aplícase a un comportamento que vai contra a natureza.

**Contra-poñer**: en sentido figurado, poñer unha cousa (idea, opinión...) fronte a outra para comparalas.

**Contra-indicación**: termo utilizado a miúdo en medicina para sinalar que a acción dun determinado medicamento pode ser prexudicial para a nosa saúde, é dicir, ir contra ela.

**Contra-indicado**: aplícase ao medicamento que é prexudicial para a nosa saúde, é dicir, que vai contra ela.

**De-** (< *de*):

**De-caer**: o pref. indica un movemento figurado de arriba abaixo, é dicir, de máis a menos. “Decaer” significa ir a menos, perder forzas, valor...

**De-capitar**: o pref. indica privación. “Decapitar” significa privar da cabeza, cortar a cabeza.

**De-portar**: o pref. indica privación. “Deportar” implica non permitirlle a alguén permanecer nun territorio e facelo regresar ao seu país

**De-mente**: o pref. indica privación. “Demente” aplícase a unha persoa que está privada de cordura.

**Des-**:

**Des-contento**: o pref. invirte o significado da palabra simple. Descontento: que non está contento.

**Des-amor**: o pref. invirte o significado da palabra simple. Desamor: ausencia de amor, cariño e amizade.

**Des-continuidade**: o pref. invirte o significado da palabra simple. Descontinuidade: característica de aquilo que non é continuo.

**Des-confiar**: o pref. invirte o significado da palabra simple. Desconfiar: non confiar.

**Des-facer**: o pref. invirte o significado da palabra simple. Desfacer: quitar a forma a algo que previamente se fixo (e.g. *desfacer a cama*), separar un elemento en pezas (e.g. *desfacer un quebracabezas*).

**Des-peiteado**: o pref. invirte o significado da palabra simple. Despeiteado: que non está peiteado.

**Des-activar**: o pref. invirte o significado da palabra simple. Desactivar: anular ou inutilizar dispositivos que previamente estaban activos.

**Des-hora**: o pref. significa “fóra de”. Deshora: emprégase na locución adverbial “a deshora”, que significa fóra de hora.